驪山行
作者：韋應物
朝代：唐

paragraphs: 君不見開元至化垂衣裳，厭坐明堂朝萬方。
訪道靈山降聖祖，沐浴華池集百祥。
千乘萬騎被原野，雲霞草木相輝光。
禁仗圍山曉霜切，離宮積翠夜漏長。
玉堦寂歷朝無事，碧樹萎蕤寒更芳。
三清小鳥傳仙語，九華真人奉瓊漿。
下元昧爽漏恆秩，登山朝禮玄元室。
翠華稍隱天半雲，丹閣光明海中日。
羽旗旄節憩瑤臺，清絲妙管從空來。
萬井九衢皆仰望，彩雲白鶴方徘徊。
憑高覽古嗟寰宇，造化茫茫思悠哉。
秦川八水長繚繞，漢氏五陵空崔嵬。
乃言聖祖奉丹經，以年爲日億萬齡。
蒼生咸壽陰陽泰，高謝前王出塵外。
英豪共理天下晏，戎夷讋伏兵無戰。
時豐賦斂未告勞，海闊珍奇亦來獻。
干戈一起文武乖，歡娛已極人事變。
聖皇弓劍墜幽泉，古木蒼山閉宮殿。
纘承鴻業聖明君，威震六合驅妖氛。
太平遊幸今可待，湯泉嵐嶺還氛氳。